Anjing Samoyed

Anjing Samoyed atau hanya samoyed ialah satu baka anjing gembala dengan lapis bulu ganda putih tebal. Ia merupakan anjing jenis spits yang mendapat nama daripada orang Samoyedik di Siberia. Sebagai anjing yang diturunkan daripada laika gembala Nenets, ia merupakan haiwan bela jinak yang membantu dalam penggembalaan, perburuan, perlindungan, dan penarikan kereta luncur salji.

Anjing Samoyed paling kerap putih dan dapat mempunyai sentuhan perang pada lapis bulu gandanya yang merupakan penolak kotoran semula jadi. Ia telah digunakan dalam ekspedisi di wilayah Artik dan di wilayah Antartika dan mempunyai pembawaan ramah dan menyenangkan.

Sejarah
Progenitor bagi anjing Samoyed ialah laika gembala Nenets, iaitu spits gembala rusa kutub yang umumnya digunakan di serata Siberia utara, terutamanya oleh orang Nenets yang dirujuk secara pejoratif sebagai orang Samoyed pada masa itu. Bukti DNA mengesahkan bahawa anjing Samoyed ialah baka basal yang mendahului kemunculan baka-baka moden pada abad ke-19. Sebuah kajian genomik bagi dua spesimen anjing yang hampir berusia 100 tahun dan diperoleh daripada orang Nenets di Semenanjung Yamal menemukan bahawa spesimen-spesimen ini berkaitan dengan dua spesimen berusia 2,000 tahun dan 850 tahun masing-masing, yang mencadangkan kesinambungan zuriat di rantau ini. Kedua-dua ekor anjing berusia 100 tahun itu berkait rapat dengan baka Samoyed, yang menunjukkan bahawa zuriat Artik purba terus hidup pada anjing Samoyed moden.

Semasa persediaan untuk ekspedisi Fram ke Kutub Utara pada tahun 1893–1896, 33 ekor anjing dibeli daripada orang Nenets. Walaupun 28 ekor anjing ini menuju ke Kutub Utara, tiada yang terselamat. Anjing selebihnya, termasuk anak-anak yang lahir semasa perjalanan, ditinggalkan di atas kapal. Pada April 1893, ibu anjing melahirkan lagi satu perinduk, kebanyakannya putih. Menurut catatan Nansen, "...kesemua anjing kuat, tabah, dan cemerlang dalam menarik kereta luncur salji; anjing-anjing ini bekerja dengan sangat baik dalam memburu beruang kutub juga" (terjemahan). Anjing-anjing ini kemudian menjadi anjing Samoyed asli.

Ahli zoologi British Ernest Kilburn-Scott dianggap secara meluas sebagai pengasas baka anjing Samoyed. Pada tahun 1889, beliau pulang ke England dengan seekor anak anjing yang dibeli oleh beliau dari perkhemahan Samoyed dekat dengan Arkhangelsk. Pada zaman awal, anjing import terdiri daripada bermacam-macam warna. Walau bagaimanapun, ada kepercayaan meluas bahawa "anjing Samoyed sejati", seperti yang pada asalnya dibiakbakakan di Siberia, kebanyakannya berwarna putih. Pada tahun 1909, piawaian baka rasmi pertama untuk anjing Samoyed dibangunkan di England.

Pada tahun 1898–1900, Carsten Borchgrevink membawa 90 ekor anjing Samoyed ke hemisfera selatan semasa Ekspedisi Southern Cross. Dalam buku beliau, To the South Polar Regions, anggota ekspedisi Louis Bernacchi menulis:

Dalam perjalanan pulang, anjing tersebut ditinggalkan di Native Island, New Zealand. Oleh sebab syarat kuarantin, banyak anjing tersebut dibunuh namun segelintir tinggal. Sembilan ekor anjing tersisa dibeli oleh Ernest Shackleton.

Robert Falcon Scott membawa dua puluh ekor anjing Samoyed bersama-sama dengan beliau semasa perjalanan beliau pada tahun 1902. Anjing tersebut bergelut dalam keadaan yang dalamnya anjing tersebut ditempatkan, dengan empat ekor anjing yang menarik kereta luncur salji yang sarat dengan muatan melalui salji setebal  dengan kaki berdarah. Scott menyalahkan ikan kering busuk atas kegagalan anjing tersebut.

Penampilan dan ciri
Piawaian AKC mensyaratkan ukuran berat  dan ukuran tinggi  pada paras bahu untuk jantan dan ukuran berat  dan ukuran tinggi  untuk betina. Piawaian The Kennel Club pula mensyaratkan ukuran tinggi  untuk jantan dan ukuran tinggi  untuk betina.

Telinga anjing Samoyed tebal, dilitupi oleh bulu, berbentuk segi tiga, dan tegak. Telinganya hampir sentiasa putih namun mempunyai sentuhan antara perang muda dengan perang tua (dikenali sebagai "biskut"). Sentuhan warna ini biasanya pada telinga tetapi dapat juga terlihat di seluruh tubuh.

Ekor anjing Samoyed merupakan salah satu ciri pembeza bagi baka ini. Seperti malamut Alaska, ekornya terangkat secara melingkar ke belakang; walau bagaimanapun, tidak seperti malamut Alaska, ekor anjing Samoyed biasanya terangkat sampai menyentuh belakang. Ekornya biasanya tidak terangkat dalam lingkaran ketat, atau seperti menyampaikan isyarat; sebaliknya, ekornya biasanya terangkat ke atas paras belakang dan ke salah satu sisi. Dalam cuaca sejuk, anjing Samoyed mungkin tidur dengan ekor yang terletak di atas hidung untuk menambahkan kehangatan. Hampir semua anjing Samoyed melepaskan ekornya secara tergantung apabila bertenang dan senang diri, semasa digosok atau semasa makan, namun mengembalikan ekornya kepada lingkaran apabila lebih berwaspada.

Anjing Samoyed mempunyai lapis bulu ganda padat. Lapis bulu atas mengandungi rerambut pengawal panjang, kasar, dan lurus, yang kelihatan putih namun mempunyai sentuhan pewarnaan perak. Lapis atas ini mengekalkan lapis bulu bawah agak bersih dan bebas daripada kotoran. Lapis bawahnya terdiri daripada bulu padat, lembut, dan pendek yang mengekalkan kehangatan anjing. Lapis bulu bawah biasanya berganti bulu dengan banyak sekali atau dua kali setahun. Walau bagaimanapun, ini tidak bermaksud bahawa anjing Samoyed berganti bulu hanya semasa waktu itu; bulu halus (dan bukan guguran gumpalan padat semasa ganti bulu musiman) gugur sepanjang tahun dan mempunyai kecenderungan untuk melekat pada pakaian dan terapung-apung di udara. Anjing Samoyed piawai mungkin terdapat dengan campuran pewarnaan biskut dan putih, namun anjing putih tulen dan anjing biskut menyeluruh adalah umum juga. Jantan biasanya mempunyai lingkaran leher lebih besar daripada betina. Walaupun baka ini digelar "hipoalergenik", ia masih menggugurkan banyak bulu dan memerlukan penjagaan bulu kerap. Sungguhpun baka ini mungkin menghasilkan kurang alergen, patut ada perhatian untuk alahan parah.

Bulu gugur anjing Samoyed kadang-kadang digunakan sebagai bahan alternatif untuk wul dalam mengait, dengan tekstur yang serupa dengan wul angora. Bulunya kadang-kadang juga digunakan untuk penghasilan umpan lalat untuk pancing lalat.

Kelanjutan usia untuk baka ini ialah kira-kira 12–13 tahun.

Perangai
Pembawaan ramah dan mesra anjing Samoyed menjadikannya anjing penjaga teruk; anjing Samoyed agresif adalah jarang. Baka ini bercirikan wajah berwaspada dan gembira yang memberinya nama gelaran "Sammie smile" dan "smiley dog" (smile = "senyum(an)"). Walau bagaimanapun, dengan kecenderungannya untuk menyalak, ia dapat menjadi anjing penjaga tekun dengan menyalak bila-bila sesuatu mendekati wilayahnya. Anjing Samoyed merupakan pendamping sangat bagus, terutamanya untuk kanak-kanak kecil malah untuk anjing lain juga, dan ia kekal suka bermain sampai usia lanjut. Menurut Samoyed Club of America, apabila anjing Samoyed menjadi bosan, ia mungkin bersikap pemusnah dan mula menggali.

Kegiatan
Anjing Samoyed dapat bertanding dalam ujian ketangkasan anjing, carting, kepatuhan, kemahiran persembahan, flyball, penjejakan, mushing, dan acara penggembalaan. Naluri dan kebolehlatihan penggembalaan dapat diukur dalam ujian penggembalaan tanpa persaingan. Anjing Samoyed yang menunjukkan naluri penggembalaan asasi dapat dilatih untuk bertanding dalam ujian penggembalaan.

Kesihatan
Sebuah kajian United Kingdom tahun 2024 mendapati jangka hayat sebanyak 13.1 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang.

Glomerulopati keturunan anjing Samoyed

Baka ini dapat terjejas akibat penyakit genetik yang dikenali sebagai glomerulopati keturunan anjing Samoyed, yang merupakan penyakit ginjal. Penyakit ini diketahui disebabkan oleh alel tidak sempurna resesif terangkai X, lantas penyakit ini lebih parah pada anjing Samoyed jantan. Penyakit yang juga dikenali sebagai nefritis keturunan ini disebabkan oleh mutasi tidak bererti pada kodon 1027 bagi gen COL4A5 pada kromosom X (glisina kepada kodon penamat), yang serupa dengan sindrom Alport pada manusia.

Betina pembawa dapat juga mengalami gejala ringan selepas usia 2–3 bulan, tetapi kebanyakannya tidak beransur menghidap kegagalan ginjal. Penyakit ini disebabkan oleh kecacatan pada struktur fibrilis kolagen jenis IV bagi membran dasar glomerulus. Hasilnya, fibrilis kolagen bagi membran dasar glomerulus tidak dapat membentuk rangkaian silang. Maka, keutuhan struktur dilemahkan dan membrannya lebih terdedah kepada kerosakan haus dan lusuh. Apabila membran dasar mula merosot, protein plasma hilang di dalam air kencing dan gejala mula terlihat. Jantan terjejas terlihat seihat selama tiga bulan pertama kehidupannya, namun kemudian, gejala mula muncul dan menjadi lebih buruk semasa penyakit semakin menjadi-jadi: anjing berkenaan menjadi lesu dan pembaziran otot berlaku oleh sebab proteinuria. Mulai usia tiga bulan dan selanjutnya, kadar penurasan glomerulus berkurang dikesan, lalu menandakan kegagalan ginjal progresif.

Secara klinikal, proteinuria ditemukan pada kedua-dua jantina dari usia tiga hingga empat bulan; pada anjing yang lebih tua daripada ini, kegagalan ginjal yang serentak dengan kehilangan pendengaran yang lebih kurang jelas berlaku dengan cepat dan kematian pada usia 8 hingga 15 bulan dijangkakan. Pada betina heterozigus, penyakit ini beransur dengan perlahan. Penyakit ini dapat dirawat untuk memperlahankan perkembangan penyakit dengan penggunaan siklosporina A dan perencat ACE, tetapi tidak dapat dihentikan.

Jika anjing betina pembawa dikawankan dengan bapa anjing sihat, anak anjing betina mempunyai 50% peluang untuk menjadi pembawa untuk penyakit ini, dana mana-mana anak anjing jantan mempunyai 50% peluang untuk terjejas akibat penyakit ini. Ujian genetik tersedia untuk penyakit ini.

Kebimbangan kesihatan lain
Untuk anjing Samoyed, beberapa penyakit keturunan spesifik baka diperihalkan dalam kesusateraan veterinar:
 Diabetes melitus yang serupa tetapi tidak sama dengan jenis 1 manusia (kekurangan insulin): Penyakit ini terjadi pada anjing Samoyed pertengahan usia. Min umur pada diagnosis ialah tujuh tahun. Puncanya ialah keradangan kronik bagi pankreas dan/atau pemusnahan autoimun bagi sel beta bagi kelompok Langerhans. Tambahan lagi, autoantibodi kepada insulin ditemukan pada anjing terjejas. Beberapa penanda genetik sedang dibahaskan sebagai calon punca.
 Atrofi retina progresif (PRA) disebabkan oleh mutasi anjakan rangka pada lokus RPRG bagi kromosom X. Penyakit ini membawa kepada kehilangan penglihatan yang perlahan-lahan progresif, yang akhirnya membawa kepada kebutaan. Gejala-gejala pertama muncul pada usia antara dua hingga lima tahun. Penyakit ini sepadan dengan PRA terangkai X jenis 3 pada manusia.
 Tungkai pendek serentak dengan keabnormalan mata: kecacatan genetik pada lokus COL2A1 membawa kepada kekerdilan tidak berperkadaran oleh sebab tungkai pendek yang berkait dengan katarak, kecacatan bentuk bagi retina atau penanggalan retina, pencecairan gelemaca dan arteri hialoid tegar. Kecacatan bentuk bagi retina adalah dominan (iaitu berlaku pada anjing heterozigus); gejala-gejala lain adalah resesif. Maka, gejala-gejala itu hanya terekspresi pada anjing homozigus. Keadaan-keadaan ini tidak mempunyai kesan terhadap ekspresi protein optisin.
 Stenosis pulmonari berlaku dengan lebih kerap pada anjing Samoyed berbanding dengan baka lain. Penyakit ini dapat menyebabkan kesesakan nafas, aritmia kardium, dan kelesuan cepat apabila bergerak, dan meningkatkan risiko kegagalan jantung kongestif.
 Displasia pinggul juga ialah kebimbangan untuk anjing Samoyed.
 Baka ini juga dapat terjejas akibat adenitis sebum, iaitu penyakit kulit autoimun idiopati yang kurang umum.

Lihat juga
 Orang Samoyed
 Senarai baka anjing

Catatan

Rujukan

Bacaan lanjut





Samoyed, Anjing
Samoyed, Anjing
Samoyed, Anjing
Samoyed, Anjing
Samoyed, Anjing
Samoyed, Anjing
Kategori:Haiwan wul